Pedeapsa primită de românul care a intrat cu mașina de teren în autoturismul în care se aflau fosta soție și fiica lor
10 ani de închisoare cu executare este pedeapsa primită de un bărbat din Maramureș care în vara anului trecut a intrat intenționat cu mașina în autoturismul în care se aflau fosta soție și fetița acestora.
Acesta a fost condamnat pentru tentativă de omor însă decizia este în primă instanță.
Totul s-a petrecut la începutul lunii iunie când cei doi soți se aflau în plin proces de divorț. Bărbatul își bănuia fosta parteneră că are deja un alt iubit și a acționat orbit de gelozie. În imaginile surprinse de camerele de supraveghere se vede cum a intrat în plin cu un autoturism de teren în mașina condusă de femeia în vârstă de 31 de ani.
În autovehicul se afla și fetița în vârstă de 9 ani a celor doi. Mașina acestuia aproape că s-a suit peste cea a femeii și a împins-o câțiva metri pe șosea. Atât femeia cât și fetița au primit îngrijiri medicale, fiind rănite în urma impactului.
Bărbatul acuzat de tentativă de omor a fost condamnat la 10 ani de închisoare și interzicerea dreptului de a se mai apropia ori de a comunica cu fosta soție și fetiță. Decizia nu este definitivă și poate fi atacată cu apel în termen de 10 zile.